
Parlamentul  României

Camera  Deputaţilor
Comisia pentru sănătate  şi familie
                Nr. 28/ 18 /29 ianuarie 2008                                      

Comisia pentru muncă şi protecţie socială       Nr. 27/ 426 / 05 februarie 2008                                      
RAPORT COMUN
asupra propunerii legislative de modificare şi completare a Legii nr. 448/2006 privind protecţia şi promovarea drepturilor persoanelor cu handicap (Plx 585/2007)

 1. Cu adresa nr. Plx 585 din 18 septembrie  2007 Comisia pentru sănătate şi familie şi Comisia pentru muncă şi protecţie socială au fost sesizate cu dezbaterea propunerii legislative de modificare şi completare a Legii nr. 448/2006 privind protecţia şi promovarea drepturilor persoanelor cu handicap (Plx 585/2007), respinsă de Senat în calitate de primă Cameră sesizată, în şedinţa din 10 septembrie 2007, Camera Deputaţilor fiind Cameră decizională.
La întocmirea raportului, comisiile au avut în vedere avizul Consiliului Legislativ nr.357/19.03.2007, avizul Consiliului Economic şi Social nr.531/13.03.2007, avizul Comisiei pentru drepturile omului, culte şi problemele minorităţilor naţionale nr.25/609/08.11.2007, avizul Comisiei juridice, de disciplină şi imunităţi nr.31/975/04.10.2007, aviul Comisiei pentru egalitatea de şanse pentru femei şi bărbaţi nr.37/429/05.11.2007 şi punctul de vedere negativ al Guvernului nr.848/13.04.2007.

Propunere legislativă are ca obiect de reglementere modificarea alin.(4) al art.77 din Legea nr. 448/2006 privind protecţia şi promovarea drepturilor persoanelor cu handicap, în sensul că şi serviciile de ambulanţă judeţene şi a municipiului Bucureşti să fie exceptate de la obligaţia de a angaja, într-un anumit procent, persoane cu handicap.


 2. Proiectul de lege, în raport de obiectul şi conţinutul său, face parte din categoria legilor organice, potrivit prevederilor articolului 73 din Constituţia României, republicată.
3. Comisia pentru muncă şi protecţie socială a dezbătut propunerea legislativă în şedinţa din 7 noiembrie 2007 în prezenţa a 16 membri din cei 18 membri ai comisiei. Comisia pentru sănătate şi familie a dezbătut propunerea legislativă menţionată în şedinţele din 28 şi 29 ianuarie 2008 în prezenţa tuturor celor 13 membri ai comisiei. Raportul comisiilor a fost adoptat cu unanimitate de voturi. 


4. În urma dezbaterilor, Comisia pentru sănătate şi familie şi Comisia pentru muncă şi protecţie socială propun plenului Camerei Deputaţilor respingerea propunerii legislative de modificare şi completare a Legii nr. 448/2006 privind protecţia şi promovarea drepturilor persoanelor cu handicap (Plx 585/2007), pentru următoarele argumente:


- prevederile propunerii legislative menţionate vin în contradicţie cu principiul prevăzut la art.3 lit.d) din Legea nr.448/2006, referitor la egalitatea de tratament în ceea ce priveşte încadrarea în muncă şi ocuparea forţei de muncă; 

- în propunerea legislativă nu se face distincţie între diferitele categorii de handicap şi capacitatea de muncă.


PREŞEDINTE,




PREŞEDINTE,
 ACAD. PROF. DR. MIRCEA IFRIM

   GHEORGHE  BARBU

